Sesjarige val na sy doodArgieffoto bloot ter illustrasie. (Foto: Unsplash) Omstanders het Woensdagoggend buite ŉ woonstelblok in Gqeberha (Port Elizabeth) saamgedrom nadat ŉ sesjarige kind na sy dood geval het. Die polisie het nou ŉ geregtelike doodsondersoek van stapel gestuur in ŉ poging om die omstandighede rakende die kind se dood uit te pluis. Shawn Herbst, woordvoerder van Netcare 911, sê paramedici is om 09:33 na Sesde Laan in Algoa Park ontbied ná gerugte dat iemand geval het. “Paramedici het met hul aankoms op die toneel ŉ groep omstanders in die parkeerterrein van die woonstelblok aangetref. Nooddiensbeamptes het deur die groep gedruk en ŉ jong kind op die grond gevind,” sê hy. “Daar word beweer dat hy van die 11de verdieping af geval het.” Die seun, wat intussen deur die polisie geïdentifiseer is as Liabona Plaatjies, het geen teken van lewe getoon nie en is op die toneel dood verklaar. Die kind se liggaam is aan die betrokke owerhede oorhandig. Kol. Priscilla Naidu, polisiewoordvoerder, het by navraag aan Maroela Media bevestig dat die omstandighede rakende die kind se dood nog nie duidelik is nie. Die ondersoek na die voorval duur voort.